*****

ΚΑΝΟΝΙΣΜΟΣ (ΕΟΚ) αριθ. 3067/85 ΤΟΥ ΣΥΜΒΟΥΛΙΟΥ

της 29ης Οκτωβρίου 1985

που καθορίζει τα κριτήρια συγκέντρωσης στην αγορά της Κοινότητας των φυτικών ελαίων που προορίζονται για επισιτιστική βοήθεια

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί κοινής οργανώσεως των αγορών στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2260/84 (2), και ιδίως το άρθρο 36α,

την πρόταση της Επιτροπής,

Εκτιμώντας:

ότι ο κανονισμός αριθ. 136/66/ΕΟΚ προβλέπει, στο άρθρο 36α παράγραφος 3, ότι το Συμβούλιο καθορίζει τα κριτήρια βάσει των οποίων το ελαιόλαδο και τα άλλα φυτικά έλαια που προορίζονται για επισιτιστική βοήθεια πρέπει να συγκεντρώνονται στην αγορά της Κοινότητας·

ότι η συγκέντρωση του ελαιόλαδου που βρίσκεται στην παρέμβαση συμβάλλει στην εξασφάλιση μιας καλύτερης ισορροπίας στη συγκεκριμένη αγορά· ότι, κατά συνέπεια, ενδείκνυται να δοθεί προτεραιότητα στη χρησιμοποίηση του ελαίου αυτού χωρίς όμως η συγκέντρωση να επιφέρει υπερβολικές δαπάνες·

ότι, όσον αφορά το ελαιόλαδο, όταν δεν είναι σκόπιμο να χρησιμοποιηθούν τα αποθέματα της παρέμβασης και, όσον αφορά τα άλλα έλαια, για τα οποία δεν υπάρχουν αποθέματα παρέμβασης, πρέπει να προβλεφθεί ότι η συγκέντρωση πραγματοποιείται με αγορά στο σύνολο της αγοράς της Κοινότητας·

ότι, προκειμένου να πραγματοποιηθεί η συγκέντρωση κάτω από τις καλύτερες συνθήκες και να εξασφαλισθεί η ίση μεταχείριση όλων των εμπορευόμενων που είναι εγκατεστημένοι στην Κοινότητα, η δημοπρασία είναι η πλέον ενδεδειγμένη διαδικασία για την αγορά των ελαίων και την παράδοσή τους στο απαιτούμενο στάδιο· ότι, εντούτοις, πρέπει να προβλεφθούν διαφορετικές διαδικασίες σε περίπτωση που η συγκέντρωση αφορά μικρές ποσότητες,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η συγκέντρωση στην αγορά της Κοινότητας των φυτικών ελαίων που προορίζονται για επισιτιστική βοήθεια πραγματοποιείται σύμφωνα με τις ακόλουθες διατάξεις.

Άρθρο 2

1. Όταν ένας οργανισμός παρέμβασης κατέχει αποθέματα ελαιολάδου της αιτούμενης ποιότητας, τα αποθέματα αυτά χρησιμοποιούνται υπό τον όρο ότι η μεταφορά και η συσκευασία μπορούν να πραγματοποιηθούν κάτω από ικανοποιητικές συνθήκες και σε εύλογο κόστος.

2. Όταν δεν πληρούνται οι όροι που αναφέρονται στην παράγραφο 1, το ελαιόλαδο αγοράζεται στο σύνολο της αγοράς της Κοινότητας.

3. Τα άλλα φυτικά έλαια αγοράζονται στο σύνολο της αγοράς της Κοινότητας.

Άρθρο 3

1. Σε περίπτωση χρησιμοποίησης ελαιόλαδου που κατέχουν οι οργανισμοί παρέμβασης, προκηρύσσεται δημοπρασία η οποία αφορά τις δραστηριότητες φόρτωσης, εκφόρτωσης, συσκευασίας και μεταφοράς σε έναν τόπο που πρέπει να καθορισθεί.

2. Οι αγορές που αναφέρονται στο άρθρο 2 παράγραφοι 2 και 3 πραγματοποιούνται μέσω δημοπρασίας η οποία αφορά την παράδοση του προϊόντος σε ένα στάδιο που πρέπει να καθορισθεί.

3. Οι όροι της δημοπρασίας πρέπει να εξασφαλίζουν την αρχή της ισότητας, όσον αφορά την πρόσβαση και τη μεταχείριση κάθε ενδιαφερόμενου, ανεξάρτητα από τον τόπο εγκατάστασής του στην Κοινότητα.

4. Ωστόσο, όταν η συγκέντρωση αφορά σχετικά μικρές ποσότητες, είναι δυνατό να αποφασισθεί απευθείας ανάθεση.

Άρθρο 4

Ο παρών κανονισμός αρχιζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 29 Οκτωβρίου 1985.

Για το Συμβούλιο

Ο Πρόεδρος

J. F. POOS

(1) ΕΕ αριθ. 172 της 30. 9. 1966, σ. 3025/66.

(2) ΕΕ αριθ. L 208 της 3. 8. 1984, σ. 1.